google/wiki40b huggingface dataset:
Lendkarvad

Lendkarvad on taime viljadele, seemnetele või seemnistele kinnituvad karvad, mis soodustavad nende levikut tuule abil (aerohooriat).
Lendkarvadega on näiteks võilille ja põldohaka seemned.
Sergei Ivanov (jäähokimängija)

Sergei Ivanov (sündinud 18. juulil 1984 Tallinnas) on Eesti jäähokimängija.
Džuudopoisid (telelavastus)

"Džuudopoisid" on 1987. aasta Eesti Televisiooni telelavastus.
Telelavastus valmis Janno Põldma lasteraamatu "Džuudopoisid" nimiloo põhjal. Lavastaja Ivo Eensalu, režissöör Virve Koppel, helilooja Igor Garšnek, laulusõnad Ott Arder, toimetaja Katrin Seppel.
David Irving

David John Cawdell Irving (sündinud 24. märtsil 1938) on Briti ajaloolane, kes spetsialiseerub Teise maailmasõja sõjaajaloole.
Ta on tuntud kui holokaustieitaja.
Osula raamatukogu

Osula raamatukogu on raamatukogu Võru maakonnas Võru vallas Osula külas.
Raamatukogu juhataja on Ülle Ermel.

Ajalugu

Vallakirjutaja Samuel Matsi eestvõttel asutati 1909. aastal Sõmerpalu Põllumeeste Seltsi raamatukogu.
1940. aastal nimetati raamatukogu ümber Sõmerpalu rahvaraamatukoguks ja 1967. aastal Osula raamatukoguks.
1996 koliti raamatukogu Osula põhikooli ruumidesse ning 2005. aastal liideti sellega kooliraamatukogu.
Kadri Simson

Haridus

Kadri Simson lõpetas 1995. aastal Tartu 10. Keskkooli ja 2000. aastal cum laude Tartu Ülikooli ajaloo erialal. Kadri Simsonil on politoloogia magistrikraad University College Londonist.

Poliitiline tegevus

Kadri Simson kuulub alates 1995. aastast Eesti Keskerakonda. Aastatel 2003–2007 oli ta Keskerakonna peasekretär. Aastatel 2007–2015 ja taas alates 5. novembrist 2016 Keskerakonna aseesimees. Ta oli XI, XII, XIII ja XIV Riigikogu koosseisu liige. Aastatel 2009–2016 ja taas alates 2019 Riigikogu Eesti Keskerakonna fraktsiooni esimees.
23. novembrist 2016 kuni 29. aprillini 2019 oli Kadri Simson Eesti Vabariigi majandus- ja taristuminister.
Keskerakonna XV kongressil 29. novembril 2015 kandideeris Simson erakonna esimeheks, sai 486 häält (47%) Edgar Savisaare 541 hääle vastu. Lubas kandidaadina suuremat tähelepanu erakonna piirkondadele väljaspool Tallinna, selgemaid rahaasju ning erakonna tugevamat kaasatust üleriigilistel teemadel.

Tegevus ühingutes

Kadri Simson on korporatsiooni Amicitia vilistlane ja MTÜ Lähiajaloo Uuringute Instituut juhatuse liige. Samuti on ta olnud Eesti NATO Ühingu nõukogu aseesimees ning Eesti Välispoliitika Instituudi nõukogu liige.

Isiklikku

Aadu Musta ja Ülle Musta tütar. Tal on kolm nooremat õde: Kristiina, Liis ja Susan. Kadri Must abiellus 6. juunil 2008 ajakirjanik Priit Simsoniga. Nad lahutasid veebruaris 2015.
Kadri Simson kuulus 2014. aastal Kanal 2 mälumängusaate "Mis? Kus? Millal?" võitnud võistkonda ning valiti finaalsaate parimaks mängijaks.
Riigikogu Facebooki-lehe kasutajad valisid ta 2015. aastal kõige populaarsemaks riigikogu liikmeks.
Murueide tütred

Elukoht

Murueit ehk muruema elab oma tütardega metsas. Ta on Metsavana kaasa, kes kasvatab metsaloomi, taimi, marju, seeni ja linde. Murueit ei karista kunagi kedagi, vaid alati aitab ning kaitseb valimatult kõiki, kes metsa satuvad. Murueide ja Metsaisa austamise päev on sügisene pööripäev, sest tänu neile saame me lauta ja põldudele abihingesid tööle. Kui Metsaisa vastutab liikuva elu käekäigu eest, siis Metsaema-Murueit jälle taimede kasvu eest.

Tütred

Murueide tütred elavad jäädavas nooruses, kannavad ebemesarnaseid valgeid riideid ja armastavad kuuvalgetel öödel metsas lagedal murul heljuda. Murul heljumise ja viibimise pärast hüütakse neid ka muruneidudeks. Rahvasuu tunneb neid ka vihtlemise ja suplemise järgi, mida nad harrastavad suveöödel, kuuvalguses. Nende vihtlemislava on metsas puudeladvad, kus kuuvalgel nende vihad hõbedast säravad. Suplemas käivad nad metsajärvedes ja metsa vahel jõgedes, kus nad vees kogu lühikese suveöö mängides ja naljatades mööda saadavad. 
Murueide tütred laulavad metsas linnulaule, et kõik metsloomad ja linnud paljuneksid. Murueide tütred olid küll himurad, kuid valvasid hoolikalt, et keegi metsarahvale paha ei tekitaks.

Murueide tütarde nägemine

Inimesed võivad haldjaid kohata vaid väga harva, kui nad samaaegselt metsas viibivad. Mõnele inimesele võivad nad end näidata täies toreduses, kuid mõni võib neid näha nõialt saadud võidega silmi võides. 
Kui keegi varitseb varjus nende suplemist või vihtlemist, võib muruneid uudishimulist rängalt karistada, kas pimedaks või keeletuks moondada. Mõnel ükskiul juhtumil õnnestub noormehel muruneid tabada ja koju viia, kuid õnnelikuks ta ei saa muruneiuga elades. Varem või hiljem pöördub muruneiu õdede juurde tagasi. Murueide tütred teevad nii mõnegi nägija õnnetuks. Nende nägemise järel ihkab nägija neid veel näha, veel nende ilu imetleda; käib ööde järel neid otsimas, kuid asjata. Igatsus muruneiu järele saab mitmele nende nägijale kihvtikarikaks.

Laul

Murueide tütreid on mainitud laulus „Kungla rahvas” (Friedrich Kuhlbars / Karl August Hermann): 
"Siis kõlas kaunilt lauluviis
ja pärjad pandi pähe,
ja murueide tütreid siis
sai eesti rahvas näha."
Jagamine

Üldistused

Jagamisest räägitakse tavaliselt juhul, kui vastav korrutamine on kommutatiivne, kuid jagamistehet on võimalik üldistada ka mittekommutatiivsetele struktuuridele (vt näiteks jagamisega algebra, kaldkorpus). Viimasel juhul tuleb eristada vasak- ja parempoolset jagamist, sest nende tehete tulemid on mittekommutatiivsete algebrate puhul üldjuhul erinevad.
Juan Martín del Potro

Juan Martín del Potro (sündinud 23. septembril 1988) on Argentina tennisist.
2012. aasta augusti seisuga on ta ATP edetabelis kaheksandal kohal. Tema parim koht on olnud neljas.
Juan Martín del Potro parim saavutus on 2009. aasta US Openi võit. Kokku on ta võitnud üksteist ATP turniiri.
2012. aasta suveolümpiamängudel Londonis Wimbledoni väljakutel võitis del Potro pronksmedali.
2016. aasta suveolümpiamängudel Rio de Janeiros võitis ta hõbemedali kaotades finaalis Andy Murrayle.

Isiklikku

Juan Martín del Potro (hüüdnimi Delpo) on 198 cm pikk. Profitennisistiks sai ta 2005. aastal. Delpo on paremakäeline mängija, kes on tuntud tugeva servi ja hea eeskäe poolest.
Veiko Porkanen

Veiko Porkanen (sündinud 4. jaanuaril 1989 Põltsamaal) on eesti näitleja.
Ta lõpetas 2008. aastal Põltsamaa Ühisgümnaasiumi. Ta õppis aastatel 2008–2010 Tallinna Tehnikaülikooli Tartu Kolledžis ehitiste restaureerimise erialal, kuid lõpetas aastal 2014 Eesti Muusika- ja Teatriakadeemia lavakunstikooli.
Veiko Porkanen on aastast 2014 Vanemuise teatri draamanäitleja.
Ta on mänginud filmides "Must alpinist" (2015) ja "Sangarid" (2017).
Piret Mäeniit

Piret Mäeniit (sündinud 9. septembril 1956) on eesti ajakirjanik.
Ta on lõpetanud Tartu Ülikooli ajaloo erialal aastal 1979. Töötanud ajakirjanikuna, olnud ajakirja Kodutohter peatoimetaja ja nädalalehe Terviseleht peatoimetaja. Alates 2009. aastast on Piret Mäeniit MTÜ Eesti Naistoimetajad asutajaliige ja juhatuse liige, aastail 2011-2014 Eesti Ajakirjanike Liidu juhatuse liige.
Jorge Carlos Fonseca

Jorge Carlos de Almeida Fonseca (sündinud 20. oktoobril 1950) on Roheneemesaarte õigusteadlane, jurist ja poliitik, alates 9. septembrist 2011 Roheneemesaarte president.
Ta kuulub parteisse Liikumine Demokraatia eest. Aastatel 1991–1993 oli ta Roheneemesaarte välisminister.
Jorge Carlos Fonseca on õpetanud õigusteadust muu hulgas Lissaboni ja Macau ülikoolis.
Temalt on ilmunud muu hulgas kaks luuleraamatut.
2011. aasta presidendivalimiste esimeses voorus 7. augustil 2011 sai ta enim hääli (37,4%). 21. augustil peetud teises voorus võitis ta Manuel Inocêncio Sousa ja valiti presidendiks. 2. oktoobril 2016 valiti ta 74,08% valijate toetusega teiseks ametiajaks Roheneemesaarte presidendiks.
Fredriksten

Fredriksten on kindlus Norras Haldenis (varem kandis linn Fredrikshaldi nime).

Ajalugu

Fredriksteni kindlus rajati 17. sajandil. See oli mõeldud asendama senist piirilinnust Bohusi, mis läks 1658. aastal Roskilde rahulepinguga Rootsi valdusse. Kindlus nimetati Taani ja Norra kuninga Frederik III järgi.
Kindlust piirati 17. sajandil mitmel korral.
Põhjasõja ajal üritasid Rootsi väed kaks korda Fredriksteni ja Fredrikshaldi vallutada. 11. detsembril 1718 hukkus kindluse piiramisel Rootsi kuningas Karl XII.
Rootslased ründasid kindlust ka 1788. ja 1814. aastal.

Kindlus tänapäeval

Tänapäeval asub Fredrikstenis Norra kaitseväe logistika- ja halduskolledž. Kindluse alal töötab muuseum ning seal korraldatakse näitusi, suvel ka vabaõhukontserte.
Kranjska Gora

Kranjska Gora (sloveeni Kranjska Gora, saksa Kronau) on asula Sloveenia põhjaosas Austria piiri ääres, Kranjska Gora valla keskus.
Kranjska Gora geograafilised koordinaadid on 46° 29′ N, 13° 47′ E.
Aastal 2002 elas Kranjska Goras 1428 inimest.
Vallavanem on Jure Žerjav.
Kranjska Gorat tuntakse eriti talispordikeskusena. Seal toimuvad igal aastal Maailma karikavõistlused mäesuusatamises, peamiselt slaalomis ja suurslaalomis. Läheduses asub ka Planica lennumägi.
2007. aasta Eurovisiooni lauluvõistlus

Osalejad

Osalejaid oli Eurovisiooni lauluvõistlusel 42.
Mart Aas

Mart Aas (sündinud 4. mail 1972 Tallinnas) on eesti näitleja ja näitekirjanik.

Töö

Tegutsenud 1994–2003 Theatrumis (asutajaliige), olnud hiljem vabakutseline. Alates 2005. aastast vabakutselisena mänginud, kirjutanud ja lavastanud põhiliselt Tartu Uues Teatris. Kirjutanud näidendeid ja lavastanud neid, esinenud Erki Kasemetsa Polygon teatri performance’itel, mänginud filmis („Protsess”, 2010, Balti Filmi- ja Meediakool) ning teleseriaalides („Ment”, 2012–13; „Köök”, 2015). 
Töötanud ka reklaamikirjutajana, teinud raadiosaateid. Kirjutanud ka artikleid, monolooge, sketše. Lugenud sisse paljusid audioraamatuid vaegnägijatele, loonud esimesena Eestis filmidele, lavastustele ja kunstinäitustele kirjeldustõlget, teinud kaastööd ajalehele Epifanio (pseudonüüm Nato Lumi). Osaleb kunstirühmitustes Aroonia (aastast 2005) ja Vedelik (aastast 2011),
Ta on Pärnus asuva Eesti Vabariigi iseseisvuse väljakuulutamise mälestusmärgi autor (2008, kaasautorid Kaarel Eelma ja Mikk Mutso).
Aviaator – valguses ja varjus

Sisu

Howard Hughesi (Leonardo DiCaprio) leiutajast isa, kaasaegse puuri väljatöötaja, suri, kui Howard oli kõigest 18-aastane, jättes pojale suure osa oma firma varandusest. Pärast isa surma siirdus Hughes Los Angelesse, et hakata tööle Hollywoodi produtsendina.
Paljud tunnevad teda ka tema suhete pärast Hollywoodi näitlejate Katharine Hepburni (Cate Blanchett) ja Ava Gardneriga (Kate Beckinsale).
Ida-Aafrika kiltmaa

Ida-Aafrika kiltmaa on kiltmaa Aafrika idaosas, mis hõlmab suurt piirkonda Etioopia mägismaast põhjas kuni Njassa järve põhjaotsani lõunas ning Kongo jõe nõost läänes India ookeani rannikutasandikeni idas. Kiltmaa pikkus on 1750 km, laius on 1400 km. Ida-Aafrika kiltmaa territooriumil paiknevad täiesti või osaliselt Keenia, Uganda, Rwanda, Burundi, Tansaania, Sambia, Malawi.
Kiltmaa kõrgus on 500–1500 m, lääneosas on Ruwenzori mäed (Margerita mägi, 5109 m) ja Virunga massiiv. Lõuna pool paiknevad Mitumba mäed (3305 m). Kiltmaa kirdeosas asuvad vulkaanid Elgon (4221 m), Kenya (5199 m), Meru (4566 m), Kilimanjaro (5895 m), keskel asub Ngorongoro vulkaani kaldeeraga Kratri kiltmaa. Ida-Aargika kiltmaal asub Ida-Aafrika alanguvööde, kuhu kuulub murrangute ja alangute (riftide) ahelik.
Kiltmaa koosneb vanadest kristalstest ja noortest vulkaanilistest kivimitest. Piirkond on väga seismiline, toimuvad vulkaanipursked.
Kiltmaa piirkonnas on kivisöe, fluoriidi, polümetalli maagide ja haruldaste metallide leiukohad, vääriskivid ja teemantidega Mwadui diatreem.
Ida-Aafrika kiltmaalt saavad aluse Aafrika suurimad jõed – Niilus, Kongo jõgi, Sambesi, asuvad suured järved (Viktoria järv, Edwardi järv, Tanganjika järv, Turkana järv. Kõrgemate mägede tippudes on liustikud.
Kiltmaa paikneb ekvatoriaalses ja lähisekvatoriaalses kliimavöötmes, kliima on palav ja ajuti niiske.
Ülekaalus on savanni hõredad metsad ja põõsastikud. Mägedes on levinud niisked troopilised metsad, lähisalpi- ja alpiniidud.
Ida-Aafrika kiltmaal asuvad muu hulgas Virunga ja Serengeti rahvuspark.
Kiltmaad uurisid 19. sajandi teisel poolel Euroopa maadeuurijad (John Hanning Speke, Richard Francis Burton, James Augustus Grant, David Livingstone, Henry Morton Stanley).
Alissa Freindlihh

Alissa Freindlihh (vene keeles Алиса Бруновна Фрейндлих, saksa keeles kasutatud ka Alissa Freundlich; sündinud 8. detsembril 1934 Leningradis) on vene ja saksa päritolu vene filmi- ja teatrinäitleja ning laulja.
Ta sündis aastal 1934 Leningradis. Ta asus aastal 1941 õppima Leningradi 239. kooli, ta oli Leningradis ka blokaadi ajal. Aastatel 1945–1948 elas ta Tallinnas, kuhu oli elama asunud koos ema ja mereväeohvitserist võõrasisaga; ta elas Toom-Rüütli tänaval ja õppis Tallinna Linna 18. Algkoolis aadressil Lai tänav 25. Seejärel läks ta tagasi Leningradi ja lõpetas aastal 1953 Leningradi 239. kooli.

Isiklikku

Tema isa oli saksa rahvusest Vene filmi- ja teatrinäitleja Bruno Freindlihh (1909–2002).
Rudolf Janus

Rudolf Janus (9. aprill 1903 Novo-Estonskoje, Novgorodi kubermang – 31. jaanuar 1966 Sverdlovsk) oli eksperimentaalfüüsik.
Ta oli Uurali magnetoloogide koolkonna rajaja, füüsika-matemaatikadoktor ning professor. Janus sündis Okulovo kreisis Novo-Estonskoje külas talupidaja perekonnas. Ta õppis kohalikus semstvokoolis ja ministeeriumikoolis. 1918. aastal töötas ta kohaliku kooli õpetajana. 
1925. aastal lõpetas Janus Tveri Pedagoogikainstituudi. 1928. aastal suunati ta end täiendama Leningradi akadeemik Abram Joffe juhitud maailmaklassiga NSV Liidu TA Füüsika-Tehnikainstituuti, kus töötas Jakov Dorfmani laboris. 1932. aastal suunati ta loodavasse NSV Liidu TA Uurali teaduskeskusse Sverdlovskis, kus tegeles magnetdefektoskoopia meetodite loomisega. Tema juhtimisel valmistati raudteerööbaste defektoskoop, mis rongi külge haagituna leiab teel olevad rööbaste vigastused. Selle eest sai ta Teise maailmasõja ajal Stalini preemia. 
Janus on avaldanud 97 uurimust, neist mitmed koos õpilaste, akadeemikute Sergei Vonsovski, Jakov Šuri ja Albrecht Altmaga.
Hermann Samson

Hermann Samson (ladina Hermannus Samsonius; läti Hermanis Samsons; 4. märts 1579 Riia – 16. detsember 1643) oli Liivimaa vaimulik ja teoloog, esimene Rootsi-aegne Liivimaa luterlik superintendent.

Elulugu

Hermann Samson õppis 1599. aastast Rostocki ülikoolis ladina ja kreeka kirjandust Eilhard Lubinuse (1565–1621) juures ja seejärel Wittenbergi ülikoolis teoloogiat (Mag. 1605), võitles Poola ajal jesuiitide tegevuse vastu, oli Riia ülempastor ja nimetati Gustav II Adolfi poolt 23. augustil 1622 Liivimaa superintendendiks .
1626. aastal avaldas Samson nõiajutluste kogumiku "Neun Außerlesen und Wolgegründete Hexen Predigt" nn. "Üheksa nõiajutlust", milles kirjeldab erinevaid nõidu, ning annab üksikasjalise juhendi, mida nende vastu teha.
1638. aastal kinkis Rootsi kuninganna Kristiina talle Vestiena (Festen) mõisa.
19. septembril 1641 sai ta Rootsi aadlikuks ja tema järeltulijad immatrikuleeriti Rootsi rüütelkonda aadlinimega von Samson-Himmelstjerna (nt 2349). 
Riia toomkiriku ühel vitraažaknal on kujutatud Samsoni ja kuningas Gustav II Adolfi kohtumist.

Perekond

Tema vanemad olid Riia linnasoldatite ülem (bürgerhauptmann) Naeman Samson (surnud 1583) ja Anna Bocker.
Ta abiellus 24. juunil 1609 Helena Hartmanniga, kes oli kaupmees Bruno Hartmanni ja Helena Glandorfi tütar. Abielust sündisid Bruno Samson (suri 1647) ja Hermann von Samson (1619–1678), kes oli Vestiena (Festen) ja Bīriņi (Koltzen) mõisnik, Riia bürgermeister ja Riia linnusekrahv (ehk linnusepealik).
Yousaf Raza Gillani

Yousaf Raza Gillani (sündinud 9. juunil 1952 Karachis) on Pakistani poliitik, aastatel 2008–2012 Pakistani peaminister.
Ta omandas kõrghariduse ajakirjanduse alal Pandžabi Ülikoolist.
Gillani on  alates 1988. aastast Zulfikar Ali Bhutto asutatud Pakistani Rahvapartei liige ja alates 1998. aastast ühtlasi selle partei aseesimees.
Ta kuulus ministrina Pakistani valitsusse ka aastatel 1985–1986 ja 1988–1990. Aastatel 1993–1997 oli Gillani Pakistani parlamendi alamkoja esimees.
25. märtsil 2008 sai Gillanist Pakistani peaminister.
19. juunil 2012 otsustas Pakistani ülemkohus, et kuna Gillani on jätnud täitmata kohtu korraldused alustada korruptsioonijuurdlust president Asif Ali Zardari vastu ja pole esitanud apellatsiooni selle eest langetatud varasema süüdimõistva otsuse peale, on ta diskvalifitseerinud ennast peaministri ametist. Kohus tühistas Gillani volitused valitsusjuhina tagasiulatuvalt 26. aprillist 2012. Samal päeval langetas riiklik keskvalimiskomisjon ülemkohtu otsusele tuginedes samasuguse otsuse ka tema parlamendiliikme staatuse osas.
Sforza dünastia

Sforza dünastia oli Milano dünastia, kelle esindajad valitsesid Milano hertsogitena aastail 1450–1535 (vaheaegadega) suuremat osa Lombardiast. Sforzade ajal sai Milanost tähtis kultuurikeskus.
Sforza aadlisuguvõsa põlvneb kondotjeer Muzio Attendolost, keda hüüti Sforza, mis tähendab 'vägivallaga võitja'.
Lyoni maakond (Kentucky)

Ajalugu

Maakond moodustati 1854. aastal.
Uus maailmakord (vandenõuteooria)

Seotud isikud

Uue maailmakorra loomisega peetakse seotuks panganduseliiti (näiteks Rothschildide, Rockefellerite ja Warburgide pangandusperekonnad), suurtööstureid, meediamoguleid ja tipp-poliitikuid üle maailma.
Uues maailmakorra loomisega seotuteks peetakse eranditult kõiki USA tipp-poliitikuid ja Euroopa monarhe. Hollandi kuninganna Beatrixi isa prints Bernhard oli 1954. aastal alguse saanud Bilderbergi grupi iga-aastase salajase kokkutuleku üks algatajatest. Seda organisatsiooni peavad vandenõuteoreetikud üheks põhiliseks uue maailmakorra arutamise kohaks tänapäeval.
Kaarli Eragümnaasium

Kaarli Eragümnaasium oli Tallinnas 1918–1940 tegutsev kristlik kool, mida pidas üleval Tallinna Kaarli kogudus.
Anaeroobne lagunemine

Anaeroobne lagunemine on orgaanilise aine lagunemine vaba hapnikuta ehk anoksilises keskkonnas seal elavate mikroorganismide toimel. Seda toimet või selle ärakasutamist nimetatakse anorgaaniliseks lagundamiseks.
Anaeroobseid lagundamisprotsesse kasutatakse ära näiteks teatud reoveepuhastusetappides.
Punane lumi

Punane lumi on punakas või roosa lumi, millele annab värvi rohevetikas Chlamydomonas nivalis.
Vetikas sisaldab lisaks klorofüllile punast karotinoidi astaksantiini. Lisaks annab vetikas lumele värske arbuusi lõhna. Erinevalt enamikust vetikatest on Chlamydomonas nivalis krüofiilne, vohab külmuvas vees ja suudab elada lumeski. Nende liiginimi nivalis viitabki ladina keeles lumele.
Punast lund võib põhimõtteliselt esineda kõikjal maailmas kõrgmäestikes ja polaaralade rannikul.
Kui punast lund kokku suruda, näiteks sellele peale astudes või lumepalle tehes, siis muutub see eriti selgelt punaseks. Kui punasel lumel kõndida, siis lõpeb see erepunaste taldade ja roosakate püksisäärtega.
Vana tarkus ütleb, et kollast lund ei maksa süüa, kuid sama on ka punase lumega. Kuigi punane lumi lõhnab ja maitseb hästi, mõjub ta lahtistavalt.
Indrek Renge

Indrek Renge (sündinud 8. augustil 1953 Tartus) on Eesti keemik.

Elulugu

Indrek Renge on teenistujate poeg.
Lõpetas 1971 Tartu 1. Keskkooli, 1976 TÜ keemia osakonna ja 1982 NSVL Teaduste Akadeemia KFI aspirantuuri; keemiakandidaat (1982, samas), väitekiri "Кинетика элементарных реакций взаимодействия триплетных состояний красителей и родственных соединений донорами и акцепторами электрона в жидкой фазе". Oli 1976–78 Eesti NSV TA Keemia Instituudii vaneminsener, 1983–86 TÜ Füüsika Instituudi nooremteadur, aastast 1986 vanemteadur. Täiendas end 1990 ja 1991 Saksamaal, 1993 Hollandis ja Suurbritannias ning 1994 Šveitsis.

Teadustöö

Uurimisvaldkond: valguse ja aine vastasmõju keemilised aspektid; värvainete tripletsete olekute reaktsioonivõime elektroni ja prootoni ülekande protsessides; klorofülli uurimine madaltemperatuurse laserspektroskoopia meetoditega, spektraalselt kõrgselektiivsete valgustundlike keskkondade väljatöötamine nn optilise sälkamise rakendusteks. 50 teadustrükist.
Eesti Üleüldise teaduse raamat

"Eesti Üleüldise teaduse raamat ehk encyklopädia konversationi-lexikon, see on kõige inimlise teadmise haridusline sõnakiri, hulga kujustustega kaunistatud. Asjatundliste kaastööliste abil toimetanud, kokku seadnud ja kirjutanud Dr. K. A. Hermann" on Karl August Hermanni 1900–1906 Tartus avaldatud entsüklopeedia. Entsüklopeedia jäi lõpetamata. Teine köide (tähed B, C, D, E, 1906) katkeb poolelt sõnalt 64. leheküljel (muutmata kirjaviisis):
Brasilia ühisvabadkoosdused on Lõuna-Amerika kõige suurem maade kogu, kuid on üleüldse maailma kõige laialdasemate ühisde ehg riikide sekka lugeda, ta on 8,337,218 rtklm ehg 166,740 rtpnk. suur, mis põhjatul ruumil kõigesd vaevalt 20 milj. inimesd (nende seas 600,000 medsa indiani) elavad. Maapind on ruumikas küllalt, et siis, kui see põlisesd med-
Castello Sforzesco

Castello Sforzesco (varem nimetatud Porta Giovia) on kastell Milanos.
Selle rajamist alustasid 14. sajandil Viscontid ja mida Sforzade dünastia hiljem laiendas. Õigupoolest lammutati Viscontide kastell pärast nende valitsusaja lõppu pea täielikult ja ehitati Sforzade poolt taas üles. Oma lõpliku kuju sai võimas tellistest kindlus 15. sajandil Francesco Sforza valitsusajal.
Lossi renessanss-stiilis peatorn on nime saanud firenzelasest arhitekt Antonio Filarete järgi.
Pärast Itaalia ühendamist läks ehitis, mis seni oli sõjaväe valduses olnud, üle Milano linna käsutusse. Linn alustas kohe kastelli rekonstrueerimist. Restaureerimistöid juhatas Luca Beltrami. Keskne Filarete torn peasissekäigu kohal ehitati uuesti aastail 1900–1905 kuninga Umberto I monumendina.
Teise maailmasõja ajal sai kastell tugevasti kannatada 1943, sest liitlased pommitasid seda.
Kastellis asuvad muuseumid ja kunstigaleriid. Kunstimuuseum Pinacoteca del Castello Sforzesco asutati seal 1950. aastal. Kuulsaim sealne taies on Michelangelo lõpetamata skulptuur "Rondanini Pietà". Veel on lossis antiikkunstimuuseum, mööblimuuseum, muusikainstrumendimuuseum, tarbekunstimuuseum ja arheoloogiamuuseum.
Suures siseõues (Piazza delle Armi) on eksponeeritud mitmetest Milano ajaloolistest ehitistest säilinud hoonefragmente. Lisaks sellele on lossis palju väiksemaid õuesid, millest kauneim on Bramante ja Filarete kujundatud sammaskäikudega ääristatud Cortile della Rochetta.  
Kindluse taga asub üks Milano suurimaid parke Parco Sempione.
Sehnsucht

"Sehnsucht" (saksa keeles; 'igatsus') on saksa ansambli Rammstein teine stuudioalbum. See anti välja 22. augustil 1997.
Lari

Kuponi

1993. aastal vahetas Gruusia Vene rubla kupon lari vastu välja. See koosnes ainult paberrahadest, sel ei olnud alajaotusi ja kannatas hüperinflatsiooni all.

Lari

Rahaühiku nimi lari on vana Gruusia sõna 'varandus' või 'omandus'. Tetri on Gruusia rahaline termin, mis on kasutusel 13. sajandist.
Gruusia rahatähed on käibel järgnevates vääringutes: 1, 2, 5, 10, 20, 50, 100 ja 200 lari ning mündid 1, 2, 5, 10, 20 ja 50 tetrit ning 1 ja 2 lari.
Varasemad Gruusia rahaühikud on kandnud nimesid maneti ja abazi.
Leonid Mletšin

Leonid Mihhailovitš Mletšin (vene Леонид Михайлович Млечин; sündinud 12. juunil 1957 Moskvas) on vene ajakirjanik.
1979. aastal lõpetas ta Moskva Riikliku Ülikooli ajakirjandusteaduskonna.
Ahtme soojuselektrijaam

Ahtme soojuselektrijaam oli soojuselektrijaam Ahtme linnaosas Kohtla-Järvel. Ahtme soojuselektrijaam kuulus Viru Keemia Grupi kontserni tütarettevõttele VKG Energia OÜ, kuid suleti 2013. aasta jaanuaris  Euroopa Liidu keskkonnanõuete tõttu.
Ahtme soojuselektrijaama kompleksi ehitus algas Teise maailmasõja ajal ja kuni Balti soojuselektrijaama valmimiseni oli Ahtme SEJ Eesti energiasüsteemi võimsaim jaam.